Petroltekort verhinder stemproses in MpumalangaArgieffoto Die Onafhanklike Verkiesingskommissie (OVK) het Woensdag gesê hy is besorg dat ŉ tekort aan brandstof in KwaMhlanga, Mpumalanga sommige van sy stemprosesse kan verhinder. Minstens drie vulstasies was Woensdagoggend in KwaMhlanga droog weens ŉ voortslepende staking in die petroleumbedryf oor loonverhogings. Miriam Mabena, adjunk- toesighoudende beampte van die OVK, het aan African News Agency gesê die brandstoftekort maak dit vir die kommissie moeilik om stembriewe van ŉ stempunt by Victory- veeldoelige sentrum te vervoer na die hoofkantoor van die Thembisile Hani- plaaslike munisipaliteit in Kwaggafontein, ongeveer 30 km daarvandaan. “Dit is ŉ probleem vir ons, want ons moet die voertuie volmaak om die materiaal na die munisipaliteit te neem,” het sy gesê. “Die petroltekort verhinder ons. Ons is besorg, maar alles verloop tans vlot.” Sommige inwoners met motors het eerder gekies om na ander gebiede te ry en eers brandstof te gaan soek en later te stem. “As ek nou gaan stem en in ŉ ry moet staan, gaan ek dalk later nie brandstof kry nie,” het ŉ inwoner, Nomvula Msiza, gesê. “Ek moet brandstof kry, want ek moet môre werk toe kan ry.” Ongeveer 15 000 werkers van die Chemical, Energy, Paper, Printing, Wood and Allied Workers Union (Ceppwawu) het verlede Donderdag begin staak nadat onderhandelinge vasgeval het. Dit het gevolg ná ŉ 7%-verhoging van die bedryf. Ceppwawu eis ŉ 9%-verhoging en ŉ eenjaar-ooreenkoms.